126.

ENVP priporoča, da se: — v predlogu o Eurojustu predloži jasno konceptualno razlikovanje med operativnimi podatki (podatki, povezani s primeri) in upravnimi podatki (podatki, ki niso povezani s primeri) ter spremeni člen 27(5) predloga Eurojust v skladu s temi opredelitvami, — v predlogih o Eurojustu in EPPO opredelijo naslednji izrazi: pristojni organi, organi Unije, tretje države, mednarodne organizacije, zasebne stranke in osebe zasebnega prava, — jasno in natančno opredeli področje pristojnosti organa EPPO, — pojasni, ali se osebni podatki lahko obdelujejo v spisih zunaj sistema vodenja zadev, — v členu 22(6) predloga o EPPO izraz „osebni podatki, povezani s primerom“ nadomesti z izrazom „operativni osebni podatki“, da se tako zagotovi skladnost z opredelitvami v členu 2(e) predloga o EPPO, — v predlogih o Eurojustu in EPPO pojasnijo nameni obdelave osebnih podatkov v zvezi s seznamom, začasnimi delovnimi datotekami in, če je to ustrezno, morebitnimi drugimi datotekami, ki vsebujejo operativne podatke, ki vključujejo osebne podatke, — iz člena 24(2)(c) predloga o Eurojustu in člena 22(2)(c) predloga o EPPO črta, da sistem vodenja zadev omogoča spremljanje zakonitosti in skladnost s predpisi o varstvu podatkov ter se to navede v posebnem odstavku, — pojasnijo razlogi za kategorijo podatkov o „carinski in davčni identifikacijski številki“ ali pa se ta izbriše iz Priloge 2, — v členu 37(3) predloga o EPPO doda, da bo uradna oseba za varstvo podatkov obveščena o posebnih okoliščinah, ki upravičujejo potrebo po obdelavi takih osebnih podatkov, ter v členu 27(3) predloga o Eurojustu in členu 37(3) predloga o EPPO navede, da bo utemeljitev pravilno dokumentirana, — v zadnjem stavku členov 27(3) in 27(4) predloga o Eurojustu ter v zadnjem stavku členov 37(4) predloga o EPPO dodajo še osebe, mlajše od 18 let, — izbrišeta člen 28(4) predloga o Eurojustu in člen 38(4) predloga o EPPO, saj je obveznost preverjanja podatkov že navedena v drugem odstavku, preverjanje pa bi moral opravljati upravljavec (tj. Eurojust ali EPPO) in ne ENVP, — v členu 28 predloga o Eurojustu in členu 38 predloga o EPPO doda odstavek, ki določa nadaljnjo hrambo v naslednjih primerih: — kadar je to potrebno za zaščito interesov posameznika, na katerega se osebni podatki nanašajo in ki potrebuje varstvo, — kadar posameznik, na katerega se podatki nanašajo, ugovarja njihovi točnosti, za obdobje, ki upravljavcu omogoča, da preveri točnost podatkov, — kadar je treba osebne podatke hraniti zaradi zagotovitve dokaza, — kadar posameznik, na katerega se nanašajo podatki, nasprotuje njihovemu brisanju in namesto tega zahteva omejitev njihove uporabe, — v predlogu o Eurojustu doda posebna določba, v kateri bodo našteti vsi viri informacij, ki jih obdeluje Eurojust, — spremeni člen 31 predloga o Eurojustu, da se zagotovi, da uradno osebo za varstvo podatkov imenuje kolegij, — v členu 31(2) predloga o Eurojustu in členu 41(2) predloga o EPPO besedilo „Pri izpolnjevanju obveznosti iz člena 24 Uredbe (ES) št. 45/2001“ nadomesti z besedilom „Poleg obveznosti, določenih v členu 24 Uredbe (ES) št. 45/2001“, — v členu 31(3) predloga o Eurojustu in členu 41(3) predloga o EPPO določi, da imajo člani osebja uradne osebe za varstvo podatkov pri opravljanju svojih nalog dostop do vseh podatkov, ki jih obdeluje Eurojust, in do vseh prostorov Eurojusta, ter se doda, da je tak dostop mogoč kadar koli in brez predhodnega zahtevka, — v členu 31 predloga o Eurojustu in členu 41 predloga o EPPO doda naloga vodenja evidence incidentov, ki vplivajo na operativne in upravne osebne podatke, ki jih obdeluje Eurojust, — črtata člen 32(4) predloga o Eurojustu in člen 42(4) predloga o EPPO, ker člen 20 Uredbe (ES) št. 45/2001, ki se uporablja za Eurojust in EPPO, že vključuje te določbe, — črta drugi stavek člena 32(6) predloga o Eurojustu, ki omenja rok, saj je glede na člen 32(2) predloga o Eurojusut nepotreben, — črtata člen 32(7) predloga o Eurojustu in člen 42(4) predloga o EPPO, ker sta glede na Uredbo (ES) št. 45/2001 nepotrebna, — naslova člena 33 predloga o Eurojustu in člena 43 predloga o EPPO spremenita v „Določbe v zvezi s pravico do popravka, izbrisa in omejitev obdelave“, — v členu 33 predloga o Eurojustu določijo predpisi za popravljanje, brisanje in omejitev podatkov, ki jih zagotovijo organi EU, — sedanje besedilo v členu 34(1) predloga o Eurojustu in členu 44(1) predloga o EPPO nadomesti z naslednjim besedilom: „Eurojust bo obdeloval osebne podatke, tako da je vedno mogoče ugotoviti njihov vir“, — v členu 34(3) predloga o Eurojustu in členu 44(2) predloga o EPPO oba stavka loči v različna odstavka, ker obravnavata različne teme, — prvi stavek v členu 34(3) predloga o Eurojustu in členu 44(3) predloga o EPPO spremeni, tako da se pojasnijo odgovornosti, — zadnji stavek v členu 36(1) predloga o Eurojustu in členu 46(1) predloga o EPPO spremeni, da se zagotovi, da ENVP v največji možni meri upošteva mnenje pristojnih nacionalnih nadzornih organov, — med besednima zvezama „mednarodnimi organizacijami“ in „Mednarodno organizacijo kriminalistične policije (Interpol)“ na koncu člena 38(1) predloga o Eurojustu dodata besedi „vključno z“ ter nadomesti besedilo „mednarodne organizacije ali Interpol“ z besedilom „mednarodne organizacije, vključno z Interpolom“ v členih 40(1) in 45(2) predloga o Eurojustu, — črta možnost, da Eurojust predvideva soglasje države članice, tako da se črta člen 38(4)(a) predloga o Eurojustu, in se v drugem stavku člena 38(4) predloga o Eurojustu doda, da mora biti soglasje dano „pred prenosom“, — v členu 38 predloga o Eurojustu doda odstavek, v katerem se zahteva, da se podatki lahko prenesejo samo, če se prejemnik zaveže, da bodo podatki uporabljeni samo za namen, za katerega so bili poslani, — v člen 38 predloga o Eurojustu doda odstavek, v katerem se zahteva, da mora Eurojust voditi podrobno evidenco o prenosih osebnih podatkov in o razlogih za take prenose v skladu s členom 31(2)(a) predloga o Eurojustu. Isto priporočilo velja za člen 56 predloga o EPPO, — pojasni naslov razdelka II (Sodelovanje s partnerji) v Poglavju V predloga o Eurojustu in razdelka II Poglavja VIII predloga o EPPO, — v členu 40(5) predloga o Eurojustu opredeli, da si bo Eurojust izmenjeval informacije v skladu z odločitvijo države članice, organa Unije, tretje države ali mednarodne organizacije, ki mu je te informacije posredoval, — v uvodno izjavo predlogov doda utemeljitev za potrebo po samodejni in sistematski izmenjavi informacij med Eurojustom in organom EPPO, — člen 42(1) prestavi v člen 39, ki ureja sodelovanje z Evropsko pravosodno mrežo in drugimi mrežami Evropske unije, vključenimi v sodelovanje v kazenskih zadevah, — v členu 43 predloga o Eurojustu črta sklicevanje na člen 38(1) in se namesto tega naštejejo subjekti, s katerimi lahko Eurojust sklene delovne dogovore (tretje države in mednarodne organizacije), — v členu 43 predloga o Eurojustu navede, da ta člen ne posega v pogoje, navedene v razdelku IV predloga o Eurojustu za prenos osebnih podatkov tretjim državam in mednarodnim organizacijam, — v člen 44 predloga o Eurojustu doda, da se ta uporablja brez poseganja v člene 40–42, — v člen 44 predloga o Eurojustu in člen 61 predloga o EPPO vključi obveznost, da Eurojust/EPPO na svojem spletišču objavlja redno posodobljen seznam ustanov in organov EU, s katerimi si izmenjuje informacije, — v členu 45 predloga o Eurojustu in členu 61 predloga o EPPO črta sklicevanje na Direktivo 95/46/ES ter v predlog vključijo merila in postopek, ki jih mora upoštevati Komisija pri sprejemanju sklepa o ustreznosti, — na koncu člena 45(1) predloga o Eurojustu in na koncu člena 61(1) predloga o EPPO doda, da se je treba pravočasno posvetovati z ENVP med sklepanjem kakršnih koli mednarodnih sporazumov med EU in tretjo državo ali mednarodno organizacijo, še zlasti pa pred sprejetjem pogajalskega mandata in pred sklenitvijo sporazuma, — členu 45(1) predloga o Eurojustu in členu 61(1) predloga o EPPO doda prehodna klavzula o veljavnih sporazumih o sodelovanju, ki urejajo prenose osebnih podatkov, ki jih opravi Eurojust, ki omogoča ponovno presojo teh sporazumov, da se tako zagotovi, da izpolnjujejo zahteve iz predloga o Eurojustu, v roku največ dveh let po začetku veljavnosti predloga o Eurojustu, — v člen 45(1) predloga o Eurojustu in člen 61(1) predloga o EPPO vključi obveznost, da Eurojust in EPPO na svojih spletiščih objavljata redno posodobljen seznam svojih mednarodnih sporazumov in sporazumov o sodelovanju, sklenjenih s tretjimi državami in mednarodnimi organizacijami, — v členu 45(2) predloga o Eurojustu in členu 61(2) predloga o EPPO izrecno doda, da so odstopanja dovoljena samo za občasne prenose, ne pa tudi za pogoste, obsežne ali strukturne prenose (nize prenosov), — črta člen 45(2)(a) predloga o Eurojustu/člen 61(2)(a) predloga o EPPO in nadomesti s členom 45(2)(c) predloga o Eurojustu/členom 61(2)(c) predloga o EPPO kot prvo odstopanje, — spremenita člen 45(3) predloga o Eurojustu in člen 61(3) predloga o EPPO, — v členu 45 predloga o Eurojustu in členu 61 predloga o EPPO določi, da je treba vse prenose, ki temeljijo na odstopanjih, izrecno dokumentirati.